Atlete ná goeie jaar beloon | Netwerk24
Atlete ná goeie jaar beloon
Deur Yaël Malgas 03 Desember 2018 06:01
Baie sweet, 'n bietjie bloed en selfs 'n paar trane het die atlete van die Langebaan-atletiekklub die afgelope jaar deur hul kompetisies gedra.
Hulle is Vrydag vir hul sukses beloon.
Die klub het verlede week sy jaarlikse prysuitdeling gehou en klublede vir hul puik prestasies beloon.
Christopher Rodgers, die klub se voorsitter, en sy bestuurspan het die vinnigste atlete asook diegene wat die meeste vordering getoon het, vereer.
Die Suid-Afrikaanse middelafstand-kampioen Shawn Abrahams was die gasspreker by die geleentheid en het die atlete, oud en jonk, aangemoedig om selfdissipline te hê en hul loopbaan 'n prioriteit te maak.
Hy het egter gemaan dat jong atlete veral die belangrikheid van hul skoolloopbane in ag moet neem aangesien sportsterre nie vir altyd op die veld of baan kan leef nie.
Die klub het uitgewei oor sy onlangse deelname aan die 38ste Murray and Roberts-Jack Cheetum-prysuitdeling waar die klub R150 000 vir sy ontwikkelingswerk ontvang het. Volgens Rodgers sal die geld aangewend word vir atletiek­ontwikkeling, maar hy sê die klub het nog geen definitiewe planne om op hierdie tydstip te deel nie. 'n Hokkieklub, Inanda Ntuzuma Kwamashu, en die Welkom-stoeiklub is saam met die Langebaan-klub benoem.
Rodgers het sy bestuurspan, die klub se afrigters, hul borge en die klub se getroue ondersteuners vir hul bystand deur die jaar bedank.